LOVINOBAŇA/TORNAĽA. Železnice Slovenskej republiky (ŽSR) hlásia ďalšie výluky vlakovej dopravy. Tentokrát bude spoj chýbať v Novohrade i na Gemeri.
Ako informovala Martina Pavliková, hovorkyňa ŽSR, opravovať budú koľaje v železničných úsekoch Čoltovo - Tornaľa a Podrečany - Lovinobaňa. "V čase prác je pre cestujúcich železničnou dopravou zabezpečená náhradná autobusová doprava. V úseku trate Výhybňa Čoltovo – Tornaľa bude počas prác zriadená bezstyková koľaj." Spomínaný úsek bude neprejazdný v pondelok 10. apríla a v utorok 11. apríla v čase od 6:50 do 13:00 hodiny.
V úseku Podrečany – Lovinobaňa budú pokračovať s prácami z minulého týždňa. Vlaky medzi obcami nebudú premávať v pondelok 10. apríla a v utorok 11. apríla v čase od 8:30 do 11:30 hodiny.
"ŽSR prosia cestujúcich o trpezlivosť a pochopenie v súvislosti s obmedzeniami v železničnej doprave, ku ktorým môže dochádzať v dôsledku rekonštrukčných prác a zároveň apelujú na zvýšenú pozornosť pri sledovaní vývesiek a hlásení staničného rozhlasu v železničných staniciach," zakončila hovorkyňa.